Ma, kleuter wreed in huis vermoorDie Manho-gesin (Foto: Facebook) Die polisie ondersoek ŉ saak van moord nadat ŉ 32-jarige vrou en ŉ tweejarige kind Maandag grusaam in hul huis in Die Poort naby Stilbaai in die Wes-Kaap vermoor is. Die vrou se man en negejarige seun het op hul liggame afgekom. Alfred Manho en sy negejarige seun het omstreeks 16:45 by die huis aangekom en sy vrou, Annemique (32), en hul tweejarige dogter, Almique, se bebloede liggame daar aangetref. Volgens kapt. Malcolm Pojie, polisiewoordvoerder, kon die pa en seun eers nie toegang tot die huis kry nie omdat die voordeur van binne gesluit was. Alfred het sy seun deur die venster laat klim om die deur van binne oop te maak. Hulle het met die intrapslag in die huis op die gru-toneel afgekom. Alfred en sy seun het Annemique se liggaam op die kombuisvloer aangetref. Sy het verskeie steekwonde gehad. Almique se lewelose liggaam is in ŉ bad water gevind. “Albei slagoffers is later deur nooddienste op die toneel dood verklaar. ŉ Nadoodse ondersoek sal die oorsaak van hul dood bevestig,” sê Pojie. Volgens Pojie het die polisie onmiddellik die 72 uur-noodplan geaktiveer om alle moontlike hulpbronne en gespesialiseerde eenhede en kundiges te mobiliseer om die toneel vir leidrade te fynkam. “Die ondersoekspan het onverpoos deur die nag gewerk, wat uiteindelik gelei het tot die inhegtenisneming van ŉ 32-jarige inwoner van Die Poort. “Dit is nog te vroeg in die ondersoek om meer gedetailleerde inligting bekend te maak omdat dit nadelig vir die saak kan wees.” Die verdagte sal eersdaags in die plaaslike landdroshof verskyn op aanklag van moord. Lt.genl. Thembisile Patekile, provinsiale polisiekommissaris in die Wes-Kaap, het die ondersoekspan geloof vir hul toewyding en harde werk wat tot ŉ spoedige inhegtenisneming gelei het.